Poslanecký asistent pôsobiaci v NR SR za Kotlebovú ĽS Naše Slovensko Marián Mišún uverejnil prostredníctvom sociálnej siete Facebook príspevok, kde podrobne vysvetlil, prečo peniaze, ktoré pôvodne chcel darovať pre reláciu V siedmom nebi skončili na bankovom účte Infovojny. Mišún svoje rozhodnutie zdôvodňuje najmä jeho údajne úprimnou túžbou zmeniť súčasný politický systém.
V nasledujúcich riadkoch si môžete opätovne prečítať jeho najnovšiu reakciu vysvetľujúcu rozhodnutie podporiť práve Infovojnu:
"Čo nám slovenským vlastencom ukázal nedávny prístup Vila Rozborila?
Nie je to tak dávno, čo známy moderátor úspešnej reality show V SIEDMOM NEBI Vilo Rozboril, vyzval poslancov Národnej Rady, aby ho v súvislosti s neprimeraným zvyšovaním platov kontaktovali a spoločne hľadali spôsob, ako niekomu pomôcť.
Keďže ma jeho výzva pre poslancov NR SR s cieľom pomáhať ľuďom v núdzi zaujala, rozhodol som sa uskutočniť malý experiment. Ako poslanecký asistent za ĽS Naše Slovensko som mu verejne ponúkol, že jeho reality show ochotne darujem svoj jeden celý mesačný asistentský plat vo výške 743 € (v hrubom) na nejaký zmysluplný cieľ.
S veľkým sklamaním a znechutením vám preto oznamujem, že Vilo na moju ponuku pomôcť ľuďom v núdzi doposiaľ nezareagoval.
Za pozitívnu stránku celej veci ale jednoznačne považujem skutočnosť, že sa tak aspoň podarilo odhaliť, akou formou súčasné mediálne divadlo na Slovensku funguje. Ukázalo sa, že Vilovi sa v skutočnosti vôbec nejedná o maximálne využitie dostupných zdrojov a prostriedkov s cieľom pomôcť čo najväčšiemu počtu ľudí v núdzi. Prisluhovači tejto reality show, parazitujúci na súčasnom chorom systéme, predsa nepotrebujú a nechcú vyriešiť závažné spoločenské problémy, pretože by prišli o svoje slušné zárobky. Myslím si, že nie len Vilovi Rozborilovi dnes evidentne vyhovuje súčasný chorý systém plutokracie a liberálneho kapitalizmu, kde môžu najrôznejší politickí špekulanti veľmi dobre zarábať práve prostredníctvom televíznych obrazoviek.
Reláciu V SIEDMOM NEBI určite netreba považovať za nejaký symbol dobročinnosti. Jedná sa skôr o úspešný podnikateľský projekt, ktorý dokázal aj z charity vytvoriť skvelý biznis s vysokou sledovanosťou. Nie je žiadnym tajomstvom, že mnohokrát sa jedná o trápne politické divadlo, kde dokázateľne dostávajú mediálny priestor k vlastnej prezentácii a propagácii práve štandardní politici, zodpovední za súčasné katastrofálne pomery slovenského národa.
Prečo som vlastne dal svoju ponuku Vilovi Rozborilovi?
Ako vlastenec jednoznačne odmietam súčasný farizejský prístup väčšiny štandardných politikov.
Som hlboko znechutený a znepokojený z toho, keď vidím, ako väčšina štandardných politikov svoje verejné funkcie vykonáva len s cieľom ľahkého a rýchleho zbohatnutia. Práve vzdaním sa svojho celého mesačného asistentského platu som chcel našej znechutenej slovenskej verejnosti ukázať vlasteneckú morálku nás, pravých nacionalistov.
Podporiť projekt INFOVOJNA som sa rozhodol preto, že verím, že každý zdroj alternatívnych informácii, ktoré môžu odstrániť súčasnú politickú nadvládu mafiánskych plutokratov, má svoje opodstatnenie! Plne si uvedomujem, že súčasný chorý systém stojí v prvom rade na nevedomosti, neinformovanosti a pasivite ľudí. Práve z tohto dôvodu som napríklad už v minulosti podobným spôsobom podporil aj novinára Martina Daňa. Verím, že najlepšou ochranou voči mediálnej mafii, slúžiacej štandardným politikom, je vytvárať a podporovať priestor skutočnej mediálnej pluralite.
Spoločne s odvahou proti systému: za Boha život – za národ slobodu!"
Video: Prečo M. Mišún nepodporil Rozborila ale INFOVOJNU?